### Beslutning

Godkendt med bemærkning om, at der, hvor det er muligt, tages hensyn til trafik- og tryghedsmæssige forhold.

### Sagsfremstilling

## Resume og sagens baggrund

I forbindelse med budgetaftalen for 2023-2026 (punkt U42) er der afsat et rådighedsbeløb på i alt 1,5 mio. kr. i 2023 til en investering i gadelysanlægget med henblik på at reducere strømforbruget og dermed at opnå en besparelse på 0,5 mio. kr. i 2023 og 1,0 mio. kr. i 2024 og frem på belysningsområdet (punkt U10). Teknik- og Miljøudvalget skal nu beslutte, hvordan besparelsen skal gennemføres.

## Indstillinger

Chefen for Vej, Ejendom og Affald indstiller, at der arbejdes videre med en optimering af gadebelysningen som beskrevet i administrationens tre anbefalinger nedenfor.

## Behandling

Teknik- og Miljøudvalget.

## Sagsfremstilling

På baggrund af Kommunalbestyrelsens beslutning om at iværksætte besparelser på gadebelysningsområdet skal Teknik- og Miljøudvalget tage stilling til på hvilken måde, dette kan ske.

Der er et generelt billede af, at besparelser på gadebelysningen vil kunne findes ved blot at slukke for lyset. Dette billede kan imidlertid være mere nuanceret, da der kan være drifts- og trafiksikkerhedsmæssige udfordringer ved blot at slukke for gadebelysningen.

De efterfølgende anbefalinger og beregninger hviler blandt andet på følgende baggrund:

[adresse] i Kalundborg Kommune består af cirka 10.600 lyspunkter, hvoraf cirka 50 % nu er moderniseret fra konventionelle armaturtyper (kviksølv, lysrør, kompaktlysrør og damplamper) til LED-armaturer. I modsætning til de konventionelle armaturer indeholder LED-armaturer ikke kviksølv, og de bruger mindre strøm.

De nye LED-armaturer bruger i gennemsnit 36W i timen fra solnedgang frem til kl. 22.00, hvorefter lysstyrken sænkes til 50 % de næste 8 timer.

4.000 af de endnu ikke udskiftede konventionelle armaturer består af kompaktrør, som udgår af produktion på grund af EU-miljøkrav. Baseret på kompaktrørenes estimerede levetid forventes de at skulle udskiftes med LED-armaturer inden for de næste 2-3 år.

I 2023 afsluttes den igangsatte modernisering. Der er ikke truffet beslutning om yderligere modernisering herefter. Kommunen forventes dog at skulle tage stilling til dette inden for en årrække som følge af ovenfor nævnte EU-miljøkrav.

Kalundborg Kommune har en rammeaftale med variabel elpris. De seneste tre år har den gennemsnitlige kWh-pris (alt inklusive) været 1,42 kr. i 2020, 1,36 kr. i 2021 og indtil videre 1,95 kr. i 2022. Hvor meget, der vil blive sparet ved fremtidige tiltag, vil afhænge af i hvor høj eller lav grad, den gennemsnitlige elpris vil blive det i pågældende år. KWh-besparelserne i det efterfølgende er estimeret på baggrund af den nuværende gennemsnitlige 2022-pris (1,95 kr./kWh), men det forventes, at kWh-prisen for 2022 vil stige, når fjerde kvartal er taget med, og årsregnskabet er lukket.

Administrationen anbefaler disse tre besparelsestiltag på belysningsområdet:

*1. At optimere tænde- og slukketidspunktet*Besparelsespotentialet er 111.000 kWh (220.000 kr. i 2022-pris). Denne besparelse er forbundet med en udgift på 10.000 kr. Optimeringen sker ved central omprogrammering, hvor 4.172 brændtimer bliver reduceret til 3.950 brændtimer ved at nedsætte tænde- og slukketidspunktet i begge ender. En sådan optimeret lygtetændingsperiode på 3.950 brændtimer er allerede almindelig i en del andre sjællandske kommuner.
Administrationen vurderer, at der ingen risici er ved dette tiltag.

*2. At investere yderligere i moderniseringen*Besparelsespotentialet er 70.000 kWh (137.000 kr. i 2022-pris), hvis 1.390.000 kr. prioriteres her. Ved modernisering fra kompaktrør til LED-armaturer opnås der fire ting: 1. Energibesparelse; 2. Positiv effekt på øvrige driftsomkostninger; 3. Fastholdelse af trafiksikkerheds- og tryghedsmæssige fordele på grund af tændt lys; 4. Udskiftning af armaturer, der snart udfases og alligevel skal udskiftes inden for de næste 2-3 år.
Administrationen vurderer, at der ingen risici er ved dette tiltag.

*3. At slukke konventionelle armaturer 5-6 timer om natten*Besparelsespotentialet er 300-360.000 kWh (585.000-702.000 kr. i 2022-pris). Denne besparelse er forbundet med en anslået udgift på 100.000 kr.
Administrationen vurderer, at der er trafiksikkerheds- og tryghedsmæssige risici ved dette tiltag.

Den samlede besparelsessum for alle tre tiltag er 942.000-1.059.000 kr. (i 2022-pris) med forbehold for den aktuelle kWh-pris og implementeringstiden af punkt 2.

I tillæg til ovenstående vil administrationen øge bevågenheden på ikke at tænde for vejbelysning på nye områder, såsom byggemodningsområder, før de er taget i brug. Det kan ikke siges, hvor stort dette besparelsespotentiale vil være.

Administrationen har undersøgt yderligere besparelsestiltag:

*Slukning af kultur-, dekorations-, og facadelys*
Hvis kommunen vælger at slukke for alt kultur-, dekorations- og facadelys, vil besparelsespotentialet være 22.300 kWh (43.000 kr. i 2022-pris). Omkostningerne er ikke beregnet, men det vil umiddelbart være ressourcekrævende. I øvrigt består en del af denne type belysning af LED-lamper, der har driftsmæssige udfordringer, hvis de ikke jævnligt tændes, så opsamlet fugt kan fordampe og forhindre ødelæggelse af lampen.
Administrationen anbefaler ikke dette tiltag.

*Natslukning af LED-belysning*Hvis kommunen vælger at slukke for LED-belysningen om natten, kan der spares 172.500 kWh (336.000 kr. i 2022-pris). Omkostningerne vil ligge på 1,2-1,5 mio. kr. Omkostningsniveauet skyldes, at omprogrammeringen skal ske decentralt.
Herudover vil der være en potentiel udgift til udskiftning af alle armaturer, hvis de igen skal benyttes fuldt ud. Når LED-lamperne ikke er tændt i tilstrækkeligt antal timer, vil der være stor risiko for, at de vil opsamle fugt og blive ødelagt.
Derudover kan det være forbundet med trafiksikkerheds- og tryghedsmæssige risici.
Administrationen anbefaler derfor ikke dette tiltag.

## Økonomiske konsekvenser

Ingen økonomiske konsekvenser. Der er afsat et rådighedsbeløb på i alt 1,5 mio. kr., som vil blive søgt frigivet i et særskilt punkt.